«Къэхъуным» бжьыпэр яфIеубыд
Къэбэрдей-Балъкъэрым футболымкIэ и щIымахуэ чемпионатыр иухыным джэгугъуитху фIэкIа къэмынэжауэ пашэныгъэр зыIыгъыр хъуэжа хъуащ. Иджыри къэс бжьыпэр зыIыгъа Налшык и «Звезда»-р мы зэхьэзэхуэм япэу къызэрыщыхагъэщIар къигъэсэбэпри, «Къэхъуныр» абы и пIэм иуващ.
Къэрэгъэш къуажэм и «Велес» командэм хэти зэрыхигъэзыхьыфынур тхьэмахуэ ипэкIэ зэхэта джэгугъуэм къыщигъэлъэгъуат. Абы щыгъуэм очкоитI зыфIигъэкIуэда «Мурбек»-м иджыри и гугъэр хихыжатэкъым дыщэ медалхэм щIэбэныну. Мис аргуэруи къэрэгъэшдэсхэм хэщIыныгъэшхуэ иратащ мыгъэрей зэхьэзэхуэм зэрыщIидзэрэ зыри къыпэмылъэщауэ бжьыпэр зыIыгъа «Звез-да»-м.
Пашэр зэрыхагъэщIар дэгъуэу къигъэсэбэпащ «Къэхъуным». «Спарта»-м гугъу демыхьыщэу ефIэкIри, турнир таблицэм и щыгум ар дэкIуэтеящ. Хэт ищIэн, Къэбэрдей-Балъкъэрым футболымкIэ щIымахуэ чемпионыщIэ иджы иIэнкIэ хъунущ. Ар, дауи, нэхъыбэу щызэхэкIынур «Къэхъунымрэ» «Звезда»-мрэ мазэ дызыхуэкIуэм и пэщIэдзэм езыхэр зэхуэза иужькIэщ.
ТхьэмахуэкIэ узэIэбэкIыжмэ зэхьэзэхуэм бжьыпэр щызыIыгъар, япэу къызэрыхагъэщIам и зэранкIэ, ещанэ увыпIэм нэс зэуэ къекIуэтэхащ. «Звезда»-м къыщхьэщыкIар «Къэхъуным» и закъуэкъым, атIэ «Школ №31-РусГидро»-ри япэ къищащ, школакIуэхэр бжыгъэшхуэкIэ Зеикъуэ и «Шагъдийм» зэрытекIуам къыхэкIыу.
КIэух увыпIэм щытхэм я Iуэхухэр нэхъри зэхэзэрыхьащ. Иджыпсту нэхъ мащIэрами командитхум шынагъуэ къащхьэщытщ гуп нэхъыщхьэм къыхагъэкIыну.
Гъуащхьауэхэм я зэпеуэм пашэныгъэр щиIыгъщ «Школ №31-Русгидро»-м и пашэ Апажэ Чэрим. Мы зэхьэзэхуэм ар 12-рэ къыщыхэжаныкIащ. ТопитIкIэ абы къыкIэроху «Звезда»-м щыщ Темукуев Марат.
Иджы щыгъуазэ фыхуэтщIынщ Къэбэрдей-Балъкъэрым футболымкIэ и щIымахуэ чемпионатым иужьу щызэхэта зэIущIэхэм кърикIуа бжыгъэхэм. Мис ахэр: «Къэхъун» (Къэхъун) — «Спарта» (Налшык) — 2:0, «Велес» (Къэрэгъэш) — «Звезда» (Налшык) — 1:0, «ГорИс-179 Кавказкабель» (Прохладнэ) — «Автозапчасть» (Бахъсэн) — 2:3, «Союз-Сэрмакъ» (Налшык) — «Спартак-Налшык-Д» (Налшык) — 3:4, «Шагъдий» (Зеикъуэ) — «Школ №31-РусГидро» (Налшык) — 0:5, «Мурбек» (Налшык) — «Къулъкъужын-Тэрч» (Къулъкъужын) — 0:1, «Спартак-Налшык-2000» (Налшык) — «Ансар» (Налшык) — 0:1, «ЛогоВАЗ» (Бабугент) — «Спартак» (Налшык) — 1:1.
ЯгъэIэпхъуауэ щыта зэIущIэм «Спартак-Налшык-Д»-р 2:0-у «Спартак-Налшык-2000»-м щытекIуащ. Ар бэрэжьейм зэхэтыжащ.
Хьэтау Ислъам.
